Gilde: Versnel die akkreditasie vir verpleegopleiding - Solidariteit WêreldSolidariteit Wêreld
Tuis › Mediaverklarings › Gilde: Versnel die akkreditasie vir verpleegopleiding
Gilde: Versnel die akkreditasie vir verpleegopleiding
Die Solidariteit Beroepsgilde vir Verpleegkundiges het vandag opnuut sy kommer uitgespreek oor die gesloer met die akkreditasie van privaat verpleeg-opleidingsinstellings. Dit volg na ‘n gesamentlike verklaring wat deur die departemente van gesondheid en hoëronderwys uitgereik is dat openbare verpleegkolleges van Januarie 2020 af toegelaat word om die nuwe verpleegkwalifikasies aan te bied.
Volgens Hennie Bierman, hoof van Solidariteit Beroepsgildes, is dit dalk ‘n stap in die regte rigting, maar dit is jammer dat hierdie besluit nou eers geneem is, veral aangesien daar reeds ‘n swaard oor verpleegkunde as beroep hang. “Verpleegkundiges is oorwerk en onderbetaal. Die afgelope paar jaar het geen privaat instelling goedkeuring ontvang om opleiding in sekere vlakke van verpleegkunde aan te bied nie, terwyl huidige verpleegkolleges onder druk was om aan die vereistes van die nuwe kwalifikasies te voldoen. Openbare kolleges gaan nie die mas alleen opkom nie,” sê Bierman.
Solidariteit het verlede jaar ‘n verslag uitgereik oor die ernstige verpleegtekorte in Suid-Afrika wat ‘n direkte uitwerking het op die gehalte van gesondheidsorg in die land. “Meer moet gedoen word om hierdie krisis te hanteer. Ons eis dat die akkreditasie van privaat verpleegopleidingsinstellings nou ook dringend aandag kry. Die departement van gesondheid en die departement van hoëronderwys, asook die Verpleegstersraad het tot dusver onverantwoordelik opgetree deur hierdie krisis so lank te laat voortsleep,” sluit Bierman af.
Die gilde is bereid om gesprekke met al die rolspelers te voer om hulle by te staan met die huidige uitdagings in die akkreditasieproses om te verseker dat hierdie krisis wel opgelos word.